HR Službeni list Europske unije C 70/3

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 70/03)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„CONWY MUSSELS”

EU br.: UK-PDO-0005-01304 – 27.1.2015.

ZOZP ( ) ZOI ( X )

1. Naziv

„Conwy Mussels”

2. Država članica ili treća zemlja

Ujedinjena Kraljevina

3. Opis poljoprivrednog ili prehrambenog proizvoda

3.1 Vrsta proizvoda

Razred 1.7.: Svježa riba, mekušci i ljuskavci te proizvodi od njih

3.2 Opis proizvoda na koji se odnosi naziv iz točke 1.

„Conwy Mussels” naziv je koji se upotrebljava za opisivanje običnih dagnji (Mytilus edulis) koje prirodno rastu u nalazištu dagnji u estuariju Conwy u sjevernom Walesu. „Conwy Mussels” nisu uzgojene, nego divlje, dagnje koje se vade na određenom zemljopisnom području s pomoću tradicionalne metode ručnog vađenja tijekom sezone dagnji koja traje od 1. rujna do 30. travnja.

„Conwy Mussels” imaju tamnu, tvrdu, crnu ili smećkastu školjku koja je na jednom kraju ovalnog, a na drugom šiljastog oblika. Vanjski dio obično je gladak ili su na njega prilijepljeni lupari, ovisno o području na kojem se vade. Konkretno, na nekim mjestima korita rijeke dagnje su ukopane u mulj, što onemogućuje lijepljenje lupara, no one koje se nalaze na pješčanim ili kamenim dijelovima estuarija često se mogu pronaći s luparima jer se oni relativno lagano mogu zalijepiti na školjku dagnje.

Dužina dagnji može varirati od 4,5 cm do 10 cm. U skladu sa sporazumom Skupine za razvoj dagnji „Conwy Mussel” sve se dagnje „Conwy Mussels” vade kada dosegnu najmanje 4,5 cm, za što im je potrebno najmanje 2 godine (dagnje uzgajane na užadi i dagnje koje se iskapaju vade se mlađe).

Dagnje „Conwy Mussels” velike su, imaju visok udio mesa i dobar omjer mesa i školjke. Sočne su i nadaleko poznate po svojoj sadržajnoj mesnatoj teksturi i bogatom slanom okusu. Svježe izvađene „Conwy Mussels” ne bi smjele imati miris.

3.3 Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4 Posebni proizvodni postupci koji se moraju provesti na određenom zemljopisnom području

„Conwy Mussels” moraju se uzgajati na određenim zemljopisnim područjima estuarija Conwy i vaditi s pomoću stare velške tradicionalne metode ručnog vađenja s pomoću grablji tijekom sezone dagnji. Sezona dagnji traje od 1. rujna do 30. travnja.

3.5 Posebna pravila za rezanje, ribanje, pakiranje itd. proizvoda na koji se odnosi registrirani naziv

Sve se dagnje „Conwy Mussels” trebaju pročistiti u skladu s propisima EU-a. Sva pakiranja dagnji „Conwy Mussels” drže se do prodaje na hladnomu jedinici za pročišćavanje, pri temperaturi od 1 do 5 Celzijevih stupnjeva. Rok trajanja dagnji „Conwy Mussels” jest 5 dana.

3.6 Posebna pravila za označivanje proizvoda na koji se odnosi registrirani naziv

—

4. Sažeta definicija zemljopisnog područja

Određeno zemljopisno područje odnosi se na područje u kojem je dopušteno vađenje dagnji „Conwy Mussels”. To se odobrenje primjenjuje na dio zaljeva i estuarija Conwy koji se tijekom proljetne plime nalazi ispod razine vode te koji je omeđen linijama između točaka A, B i C navedenima u nastavku te željezničkim mostom iznad rijeke Conwy, kako je trenutačno postavljen (referentna točka 53.280278 S – 3.823611 Z), i dokom Conwy Quay.

Geografska širina Geografska dužina A 53 20,341′S 003 52,790′Z B 53 17,461′S 003 54,949′Z C 53 16,672′S 003 53,760′Z

5. Povezanost sa zemljopisnim područjem

Zahtjev za ZOI za dagnje „Conwy Mussels” temelji se na obilježjima jedinstvenog proizvoda, a njegove su posebne značajke sljedeće:

1. povezanost s estuarijem Conwy i jedinstveno okruženje u kojem one rastu i ostaju sve do vađenja;

2. tradicionalna metoda ručnog vađenja, vještina koja se prenosi generacijama, a koja se primjenjuje samo u ovom određenom zemljopisnom području.

„Conwy Mussels” divlje su dagnje koje rastu u prirodnom nalazištu dagnji koji se nalazi u estuariju Conwy. Taj je estuarij jedinstveno prirodno stanište za dagnje „Conwy Mussels”, a nalazi se u određenom zemljopisnom području u kojem dagnje „Conwy Mussels” rastu i ostaju sve do vađenja. Nastajanje različitih planktona kojima se dagnje hrane ovisi o klimatskim uvjetima, hranjivim tvarima i biološkom sastavu estuarija Conwy te udjelu minerala u njemu. Dagnje djeluju poput filtra jer se hrane mikroskopskim planktonima prisutnima u vodi. U estuariju Conwy nema više planktona nego drugdje, no posebni čimbenici tamošnjih nalazišta dagnji pogoduju oprskrbi hranom dagnji „Conwy Mussels”:

— Poznato je da su estuariji bogati hranjivim tvarima (iz slatke vode) i stoga u njima nastaje više planktona.

— Estuarij Conwy jest dubok. Zahvaljujući tome omogućene su velike količine vode koje su dostupan izvor planktona kojima se dagnje „Conwy Mussel” mogu hraniti, bez obzira na to što dubina estuarija varira ovisno o mijenama.

— Zbog dubine voda je estuarija Conwy općenito hladnija od vode u plićim predjelima, a more je održava hladnijom od voda na višim predjelima. Planktonima općenito više odgovara hladna voda.

— „Conwy Mussel” uvijek su uronjene i nikad nisu na zraku. Stoga su neprestano opskrbljene hranom i mogu se konzumirati u bilo koje vrijeme,

— Nalazišta dagnji „Conwy Mussel” nastala su prirodno, na mjestima gdje se miješaju visokokvalitetna slana i slatka riječna voda, što pospješuje nastajanje različitih vrsta planktona.

— Nalaze se u vodama s plimom i osekom, u estuariju s dobrim protokom. Dobar protok vode u nalazištu dagnji izlaže ih izvoru hrane te im omogućuje da se hrane brže i češće.

— Budući da se dagnje vade na održiv način, nisu prelovljene ni intenzivno „uzgajane” i stoga imaju dovoljno hrane.

Zbog dostupnosti hrane dagnje „Conwy Mussels” velike su (4,5 cm do 10 cm dužine) s velikim udjelom mesa u rasponu od 45 do 55 % i dobrim omjerom mesa i školjke u rasponu od 3:5. Osim toga, njihovoj veličini pridonose dob (vade se nakon najmanje dvije godine rasta) i održiv način ručnog vađenja. Ako je dagnja manja od 4,5 cm, ispada kroz zupce grablji.

Agencija za okoliš rutinski prati kvalitetu rijeke Conwy, koja je poznata kao jedna od najčišćih rijeka Europe, a kao takva često je bila podvrgnuta ekološkim istraživanjima. Voda je vrlo kvalitetna cijelom dužinom rijeke te na području njezina sliva, zahvaljujući kombinaciji sljedećih čimbenika:

— Industrija nije razvijena na tom području. Promet i industrijski dim zanemarivi su u usporedbi s većim gradovima te je stoga voda znatno bolje kvalitete od vode rijeka koje teku kroz velike gradove.

— Uzgoj tipičan za područje uz tu rijeku ekološki je prihvatljiv, a podrazumijeva upotrebu zaštitnih zona kako bi se smanjila količina fosfata i nitrata koji bi se mogli pojaviti zbog intenzivnih poljoprivrednih praksi. Osim toga postoje velika područja u blizini rijeke Conwy namijenjena prvenstveno šumarstvu koja također djeluju kao zaštitne zone i zbog kojih je dodir rijeke s onečišćujućim tvarima iz okolnih područja sveden na najmanju moguću mjeru.

— Ribolovne su aktivnosti u ušću zanemarive. Estuarij Conwy nije prometna luka, u njemu je zanemariv promet velikih brodova, što znači da nalazište dagnji nije ometano ljudskim djelatnostima. U njemu nema jaružarenja ni komercijalnog ribolova (jedina takva djelatnost jest vađenje dagnji), stoga nalazište nije pod utjecajem takvih djelatnosti.

Na kraju estuarija Conwy rijeka utječe u more. Slijedom toga, dagnje „Conwy Mussel” nastaju na mjestu gdje se morska voda prirodno miješa sa slatkom vodom rijeke Conwy (na otprilike 800 m duljine). Zahvaljujući dubokom estuariju voda može cirkulirati i mijenjati se tijekom mijena. Dubina estuarija varira ovisno o mijenama, no većina nalazišta dagnji u svakom su trenutku prekrivena s najmanje 9 do 15 m vode. Jedinstvenom i sočnom okusu dagnji „Conwy Mussel” pridonose mješavina slane morske vode i slatke vode iz doline rijeke Conwy te činjenica da te dagnje rastu u dubokoj vodi (ne suše se zbog izloženosti zraku tijekom oseke).

Značajke dagnji „Conwy Mussel” povezane su s određenim područjem i temelje se na lokalnoj tradiciji ručnog vađenja (ili berbe) dagnji, vještini koja se prenosi generacijama i po kojoj je to područje jedinstveno. „Conwy Mussels” vade se sezonski, od 1. rujna do 30. travnja, s pomoću jedinstvenih malih brodica plitkog trupa zvanih „dory”, koje se tradicionalno upotrebljavaju za vađenje dagnji, a kojima upravlja jedna osoba. Za vađenje dagnji iz nalazištâ u estuariju tradicionalnom metodom potrebni su vještina i znanje upotrebe grablji s dugim drškama od borova drva na malim brodicama. Za to je uz vještinu potrebna i praksa. Četiri obitelji dominiraju u upotrebi tradicionalne metode vađenja dagnji u području Conwy, a ta se vještina prenosila više od 150 godina kroz dvije generacije tih četiriju obitelji. Za svladavanje tih vještina potrebno je 5 – 6 sezona. Ručno vađenje dagnji jest tradicionalno, održivo i ekološki prihvatljivo te se njime čuvaju nalazišta dagnji za buduće generacije. Vade se samo dagnje veće od 4,5 cm jer manje ispadaju kroz čelične zupce grablji te ih se ostavlja da narastu za iduću sezonu. Osim toga, ručno je vađenje „nježnije” za nalazišta dagnji jer se mogu brže oporaviti izvan sezone dagnji.

Ugled naziva „Conwy Mussel” kao naziva za visokokvalitetni proizvod rastao je zahvaljujući napornom radu Skupine za razvoj dagnji „Conwy Mussel”. Dagnje „Conwy Mussels” afirmirane su i priznate u prehrambenoj industriji, kako u Ujedinjenoj Kraljevini, tako i diljem svijeta. Upotrebljavaju ih mnogi vrhunski kuhari i redovito se pojavljuju na njihovim menijima. Mnogi priznati gastronomi i poljoprivredno-prehrambena poduzeća preferiraju baš te dagnje.

Upućivanje na objavu specifikacije

(članak 6. stavak 1. drugi podstavak te Uredbe)

https://www.gov.uk/government/publications/protected-food-name-conwy-mussels-pdo

(1) SL L 343, 14.12.2012., str. 1.